Projektmedarbejder til Folkekirken for Internationals (FFI)
Har du lyst til at skabe folkekirkelige fællesskaber for internationals? Kan du skabe et hjem væk fra hjemme? Synes du, at kirke og kristendom er meningsfuldt og kan bidrage til at man hører til – også for det moderne storbymenneske? Har du erfaring med at udvikle aktiviteter, der får mennesker til at mødes i fællesskaber? Er du udadvendt og initiativrig?
Så er du måske vores nye kollega i projektet ”Folkekirken for Internationals”, der arbejder for at åbne folkekirken for hovedstadens mange udlændinge, som udgør cirka en fjerdedel af byens befolkning hvoraf en stor del har kristen baggrund. FFI’s nuværende projektmedarbejder har besluttet at prøve expat-livet af i udlandet et par år, så nu leder vi efter den næste ildsjæl, der har lyst til at gribe stafetten de næste to år.
Opgaven
Vores nye kollega skal i tæt samarbejde med den til projektet tilknyttede præst bidrage til at udvikle og drive kirkelige aktiviteter på engelsk. Vi holder gudstjeneste på engelsk hver søndag kl. 13 i Eliaskirken på Vesterbro. Deltagerne er primært voksne mellem 25 og 60 år samt deres børn. Herudover har FFI fællesspisninger, sorggrupper, mandegrupper, kor, babysalmesang, tumlingemusik og nogle familieaktiviteter. Herigennem inviterer vi de mange internationale tilflyttere indenfor i kirken.
Udover den engelsksprogede menighed i Eliaskirken arbejder FFI på at udbrede engelsksprogede aktiviteter til andre kirker gennem netværk og koordinering. Konkrete opgaver i stillingen vil være:
· Organisering og afvikling af kirkelige aktiviteter på engelsk, herunder både praktiske opgaver og relationsarbejde
· Udvikling af nye kirkelige aktiviteter for børn og deres voksne
· Rekruttering, organisering og inddragelse af frivillige:
· Facilitering af netværk med og sparringspart for kirker, der udvikler engelsksprogede aktiviteter 
· Kontakt til væsentlige institutioner og aktører, som også arbejder med internationals

Vi lægger vægt på at du
· Begår dig ubesværet på både engelsk og dansk
· Er udadvendt og initiativrig
· Har stærke sociale kompetencer og nyder at møde nye mennesker
· Har lyst til at udvikle - og gerne erfaring med – kirkelige familie- og børneaktiviteter
· Har gode samarbejdsevner og sans for udvikling
· Kan strukturere dit arbejde og være fleksibel
· Kender til folkekirken og expat miljøet 
· Ikke er bange for at tage fat på praktiske opgaver
Vi tilbyder
· Et alsidigt job, hvor du får masser af rum til at sætte dit eget præg og komme med nye idéer.
· Et kollegialt fællesskab med stort engagement
· Et pionerarbejde, hvor du kan gøre en stor forskel for andre mennesker
Du kommer til at referere til bestyrelsen for Folkekirken for Internationals. I det daglige tilrettelægges arbejdet sammen med den tilknyttede præst, der er projektleder for FFI. Der er tale om et vikariat på to år fra 1/1 2027 til 31/12 2028. 

Projektmedarbejderstillingen i FFI er normeret til 25 timer om ugen. Hvis du foretrækker en fuldtidsstilling, vil der være mulighed for at kombinere den med opgaver i Vesterbro Sogn således, at stillingen bliver 37 timer. Det kan f.eks. være ift. sognets arbejde for skilte familier og børn. I efteråret 2026 blev projekt ”Ulige Uger” sat i gang sammen med to andre sogne i Københavns Stift. Ulige Uger er et fællesskab for familier med skilsmisse tæt på livet – et sted med plads til både børn og voksne, gode måltider og mødet med andre, der kender til de samme forandringer. Vi har desuden en ambition om at igangsætte en børnegruppe for skilsmisseramte, som du kan bidrage til at facilitere sammen med børnegruppens leder. Der kan også være tale om andre diakonale eller undervisningsmæssige opgaver inden for sognets arbejde for børn og unge efter ansøgerens interesser og kompetencer. I ansøgningen bedes oplyst, om du alene er interesseret i de 25 timers ansættelse i FFI eller en fuldtidsstilling.

Ansættelsesvilkår
Ansættelsen vil være omfattet af Fællesoverenskomsten mellem Finansministeriet og CO10-Centralorganisationen af 2010 og Organisationsaftale mellem Kirkeministeriet og CO10-Centralorganisationen af 2010 for kirkefunktionærer med kerneopgaver som henholdsvis kordegn, sognemedhjælper/kirkekulturmedarbejder eller kirkemusiker og det tilhørende protokollat for sognemedhjælpere.
 
Der vil blive tilknyttet rådighedstillæg og -forpligtelse til stillingen. Menighedsrådets forslag til lønniveau er 26.006,77 kr. månedligt ved ansættelse på 25 timer om ugen (nutidskroner). Ved fuldtidsbeskæftigelse er forslaget til lønniveau 38.490,01 kr.

Du skal være indstillet på, at der indgår arbejde søndage og lejlighedsvis i aftentimerne. Vi indhenter børneattest i forbindelse med ansættelsen.

Ansøgninger sendes via linket på denne side senest den 12/11. Der holdes samtaler 19/11. Tiltrædelse pr. 1/1 2027.
Vi ønsker at afspejle det danske samfund og opfordrer alle uanset baggrund til at søge stillingen. 
Vil du høre mere, så ring eller mail til administrationschef Randi Stenholt på 2311 5606 rsj@km.dk, præst for den engelsksprogede menighed Maria Fihl på 7190 8849, mabf@km.dk eller nuværende projektmedarbejder Ruben Harbo på 6171 7137, rumh@km.dk.  
Læs mere her https://www.kobenhavnsstift.dk/ffi
